Der var fuld gang i den på Hældagerskolen denne fastalavnssøndag. Ikke alene havde alle vores tre hold hjemmekampe i dag, og vi havde besøg af to skakligahold der begge kæmper for medaljer i landets bedste række, men der var samtidig akvarie-messe på skolens område hvilket tiltrak en voldsom mængde biler og tydede på en noget større interesse for akvariefisk end for holdskak, ligesom det betød at vi måtte kæmpe hårdt om parkeringspladserne.
Det lykkedes ikke desto mindre alle hold at være på plads til klokken 12 hvor livetransmissionen af skakligaen som Michael Leon Christensen stort set egenhændigt stod for, også næsten var klar.
Vores førstehold har haft en lidt sløv sæson indtil videre og lå efter 5 runder overraskende lige på nedrykningstregen med en 6.-7. plads delt med Viborg. Dem mødte vi så i dag i en meget afgørende kamp om fra hvilken side af nedrykningstregen vi skulle gå til sidste runde i møde. Evans 1 stillede denne søndag op uden afbud, men måtte alligevel nøjes med en uafgjort mod de direkte konkurrenter fra Viborg som vi dermed fortsat ligger side om side med med lige mange bræt- og matchpoint og uafgjort i indbyrdes kamp. Men idet Leif vandt på bræt 2 i øverste afgjorte kamp, rykker vi lige nøjagtig op over nedrykningstregen! Der bliver nu ekstrem stor spænding i bunden af 1. division, gruppe 2 når hele gruppen tørner sammen i Evans til fællesafslutningen. De fire lavest placerede hold ligger nemlig inden for blot et enkelt point, og Evans 1 blot et halvt point fra sidstepladsen og et halvt point fra 5. pladsen. Sikke en kamp der venter om 14 dage!
Vores andethold var fra start af spået en meget hård sæson med et ratingsnit helt i bunden af gruppen og med 2 runder igen var der hårdt behov for en gevinst hvis skulle gøre os forhåbninger om et mirakel i sidste runde. Heldigvis endte vi med et enormt stærkt hold idet vi fik to reserver ind fra toppen. Desværre stillede Nordre 2 med et endnu stærkere hold, så selvom de to stærke reserver gjorde rent bord, blev det desværre kun til et halvt point mere på bræt 8 hvor Peter Bøgh hentede en remis hjem mod en på papiret stærkere spiller. Nederlaget på 2,5 – 5,5 gjorde ondt på holdet der undervejs troede på mere, men faktisk var 2,5 den forventede score, så nogen dårlig indsats var det heller ikke. Trods skuffelsen kan nedrykningen stadig undgås. Det kræver såmænd blot en sejr på 6,5 – 1,5 over SK1968 3 samt at Viby ikke vinder over Haderslev. Evans 2 spiller deres afslutningsrunde i Fredericia.
Tredjeholdet har ligesom andetholdet haft en sæson med hård modstand og et ratingsnit langt under det næstlaveste hold, men holdet har kæmpet bravt og scoret over forventet i næsten alle kampe. Det galt også i dagens runde hvor et knebent nederlag på 3,5 – 4,5 til Alsund 1 holdt liv i håbet om at undgå nedrykning – ligeindtil vi opdage at Gråsten 1 havde vundet en overraskende 5-3 sejr over turneringens tophold. Øv! Med det resultat kræver det nu en 7-1 sejr over Gråsten 1 der ligger mere end 200 point over os i gennemsnitsrating. Det kræver muligvis et mindre mirakel, men hvis blot holdet kan holde kadencen og levere endnu et resultat over forventet den 8. marts i Varde, så vil jeg nu tillade mig at være enormt godt tilfreds og stolt af tredjeholdets indsats denne sæson. Samtidig kan vi glæde os over at Victor vandt sit første koordinerede parti i dag efter en velspillet skotsk gambit og en efterfølgene flot konvertering af fordelen ved at ofre en af sine merbonder for at komme ud i et vundet bondeslutspil. Flot af Victor som helt sikkert ikke har vundet sin sidste sejr for Evans!
I Skakligaen kom live-tranmissionen op at køre, og Jetsmark vandt over Nordkalotten og spiller om sølvet i landets øverste række i de sidste to runder.
Filed Under: juniorskak, Nyhedsarkiv, Referater & Artikler, Turnering